דליק ווליניץ

ביוגרפיה

ווליניץ נולד ברחובות. עם גיוסו לצה"ל, התנדב לחטיבת הצנחנים ולחם במלחמת ההתשה. כצנחן במילואים, בחטיבה 226, השתתף במלחמת יום הכיפורים ובמלחמת לבנון הראשונה.
עם שחרורו משירות צבאי למד תיאטרון באוניברסיטת תל אביב. בשנת 1979 השתתף בקבוצת פרויקט התיאטרון החברתי של נולה צ'לטון בקריית שמונה במסגרת תיאטרון חיפה. החל מתחילת שנות ה-80, החל לפתח קריירה כשחקן תיאטרון ובמקביל כמנחה תוכניות טלוויזיה, בעיקר לילדים ולנוער.
בטלוויזיה נטל חלק באחד הפרקים בסדרת הנוער "גם אנו שופטים" וכן השתתף כמנחה בעונה הראשונה של התוכנית "זהו זה!", והנחה את תוכנית הנוער "שמיניות באוויר" ששודרה בערוץ הראשון. תוכנית זו רצה במשך מספר שנים במהלך שנות ה-80, ובה אירח בני נוער במגוון תחומים כשהוא מדבר עמם "בגובה העיניים" ולידו רבץ כל הזמן כלבו טוליפ (ומאז הם זכורים כצמד "דליק וטוליפ").
במהלך שנות ה-90 הנחה תוכניות טלוויזיה נוספות לילדים ונוער, כמו "חיות וחיוכים" בערוץ הראשון, בה נולדה דמותו של "שוש", אשר הפך לחטיף בוטנים המתחרה ב"במבה", וכן "בוקר של כיף" ו"מדליק" בערוץ 2 ו"גדולים מהחיים" בערוץ הילדים, בה אירח ילדים שהתמודדו עם קשיים שונים. דליק ווליניץ שיחק את אלון בעונה הרביעית של "ראש גדול". הוא הופיע בכל ארבע ההפקות בסדרת "דיג דיג דוג".
ווליניץ השתתף בהצגות בתיאטרון חיפה בנושאים חברתיים, כגון "השתיקה", "סורגים" ו"נעים" ובהצגות נוספות, כגון "תיירות פנים" ו"מחכים לגודו". כמו כן כיכב ב-1989 בהפקה הפרטית של "אפרים חוזר לצבא", מחזהו הפוליטי של יצחק לאור. הוא גם השתתף בהצגות בתיאטרון בית ליסין ובהן "קשר אייר", "טנזי", "נטושים", "שחק אותה סם", "ערפל" ו"כולם היו בניי". שיחק גם בסרטי קולנוע כמו "חמש חמש" ו"מסע אלונקות", בדרמת הטלוויזיה "חרבת חזעה", בשנים 2004–2007. ווליניץ גילם את אודי שניר (מנהל ערוץ 2) בסדרות "השיר שלנו" ואת נחמיה שניר, ואודי שניר (מנהל ערוץ 2 בסדרה "דני הוליווד". בשנים 2010, 2012 הופיע בסדרה "חטופים", בה גילם את הפסיכולוג ד"ר שמואל אוסטרובסקי.
בגלי צה"ל הנחה במשך שנים ווליניץ את התוכניות "יש עם מי לדבר", "יוצאים לאור" ותוכנית ראיונות עם לוחמים בצה"ל - "ביטחון אישי". ווליניץ כתב גם מחזות וספרי ילדים. הוא מנחה את התוכנית "המועדון" של הטלוויזיה החינוכית לצדה של חני נחמיאס, תוכנית לבני החמישים פלוס העוסקת במגוון נושאים, כמו: קריירה, משפחה, תרבות, בריאות, ופנאי.
ווליניץ מזוהה עם נושא איכות הסביבה ופועל בהתנדבות לקידום המודעות הסביבתית דרך אמצעי התקשורת מזה כשני עשורים: מרצה בהתנדבות לאורך השנים בעשרות בתי ספר וכן בפני מטפלים, חקלאים ועוד. בין שנת 2006 ועד לשנת 2012 - ייחד מדי יום זמן לנושאי סביבה בתוכנית הבוקר היומית "יוצאים לאור" בגלי צה"ל. בתוכניות "באלי, דליק ושלוק", "דפנה ודודידו" (כקריין הסדרה) ו"דיג דיג דוג - שלוש, ארבע לעבודה!" בערוץ הופ וברדיו ״קול הילדים״ ייחד זמן לנושאי סביבה.
בנוסף לאלה, הגיש פינה קבועה על איכות סביבה וצרכנות אורגנית ברשת, והיום מופיע מפעם לפעם בתוכנית הבוקר בערוץ 10. ב-2010 החל להגיש לצד מיכל דליות את התוכנית "איך להיות הורים טובים יותר".
בשנת 2011 ביים הצגת תיאטרון בנושא גלגול נשמות בבית הספר לאמנויות הבמה סמינר הקיבוצים תל אביב, אותו מנהל איציק ויינגרטן, ידידו. בעבר ויינגרטן ביים מחזה מאת דליק: "מחלקה שלוש כיתה אחת". בשנת 2013 מביים עוד הצגה באותה מסגרת.
מאז שנת 2013 מגיש ווליניץ תוכנית בוקר יומית ברדיו תל אביב, רדיו דרום, רדיו חיפה וברדיו גלי ישראל.
החל מאוגוסט 2018 ווליניץ שיחק במחזמר "אנני" בדמותו של הנשיא רוזנוולט בהפקתו של מאור מימון, בבימויו של צדי צרפתי. ווליניץ משחק גם כחבר במקהלה בסדרה "המנצח".
בשנת 2019 ווליניץ שב לשחק את אודי שניר בסדרה ״גיבור אמיתי״ ב- yes.
היה נשוי לרונית ויס ברקוביץ והם נפרדו זמן קצר לאחר הנישואים.
נשוי ליעל ולהם בן ובת, מתגורר בהוד השרון.